Hrvatska spada u skupinu zemalja EU+ koje imaju najmanje financijske potpore u studiranju, a istovremeno natprosječno velik broj studenata koji plaćaju školarine, pokazalo je novo izviješće organizacije Eurydice

U Hrvatskoj oko 60 posto studenata plaća školarine. Istovremeno ih samo četiri posto prima stipendije koje spadaju među najniže u EU (grafikon dolje). Njihov iznos kreće se između 104 i 187 eura mjesečno, a mogu se dobiti prema dvama načelima – 1) prema potrebi studenti iz siromašnih obitelji i 2) prema zaslugama najuspješniji studenti. Samo nekoliko država, među su kojima su BiH, Mađarska, Rumunjska i Bugarska daje manje stipendije od Hrvatske. U većini zemalja EU one prelaze 5.000 eura godišnje, a u ostalima se uglavnom kreću između 3.000 i 5.000 eura.

Za usporedbu u susjednoj Sloveniji redovni studenti, kojih je u ukupnom broju oko 85 posto, uopće ne plaćaju školarine. Istovremeno čak sedam puta više studenata nego u Hrvatskoj (27 posto) dobiva neke stipendije. Dobivaju ih socijalno ugroženi kao i oni najuspješniji. Za siromašne se kreću od 1.200 do 4.320 eura godišnje, a za uspješne od 1.680 do 3.240 eura. Slovenija osim toga roditeljima daje porezne olakšice za svako dijete koje studira. Ovisno o broju djece njihov se iznos kreće od 2.436 do 7.957 eura godišnje. Školarine, koje u Sloveniji plaćaju samo izvanredni studenti, kreću se između 1.210 i 8.110 eura godišnje za prvi krug studija.